የዘንድሮው የምርጫ ክርክር የተሻለ መደማመጥ እንደታየበት ፓርቲዎች ገለጹ
ላለፉት ዘጠኝ ሳምንታት የተካሄደው የምርጫ ክርክር የተሻለ መደማመጥ የታየበትና ስርዓት የያዘ እንደነበር የፖለቲካ ፓርቲዎች ገለጹ ።ፓርቲዎቹ አማራጭ ፖሊሲዎቻቸውን ለመራጩ ህዝብ በነፃነት አንሸራሽረናልም ይላሉ።በኢትዮጵያ ብሮድካድስቲንግ ኮርፖሬሽን(ኢብኮ)የተስተናገደው የዘንድሮው ምርጫ የመጨረሻ ክርክር ዛሬ ተከናውኗል።የፓርቲዎቹ አመራሮች ለኢትዮጵያ ዜና አገልግሎት እንዳስታወቁት በኢትዮጵያ ብሮድካድስቲንግ ኮርፖሬሽን(ኢብኮ)አማካይነት የተስተናገደው የፖለቲካ ፓርቲዎች የምርጫ ክርክር መደማመጥ የታየበትና ስርዓት ባለው መልኩ የተከናወነ ነበር።የኢትዮጵያ ፍትህና ዴሞክራሲ ኃይሎች ግንባር(ኢፍዴኃግ) ፕሬዚዳንት አቶ ገረሱ ገሣ ፓርቲዎቹ  ላለፉት ሳምንታት ሲያደርጉት የቆዩት የምርጫ በመከባበር ላይ የተመሰረተ ነው።ፓርቲዎች ሐሳባቸውን ዘርዘር አድርገው ለማቅረብ የሰዓት እጥረት ያጋጠማቸው ቢሆንም፤ ካለፉት የምርጫ ወቅቶች ጋር ሲነፃፀር ፓርቲዎች አማራጫቸውን በነፃነት አቅርበዋል ብለዋል።እንደ አቶ ገረሱ ገለጻ የፖለቲካ ፓርቲዎች አመለካከትና አስተሳሰብ እያደገ መምጣቱ በክርክሩ ወቅትም የመደማመጥና በስርዓት የመመራት ባህሉ እንዲጎለብት አድርጓል።“ከስም ማጥፋትና ስድብ ይልቅ አማራጭ ሃሳቦችን ለህዝብ ማቅረብ ውጤት ያመጣል የሚል ግንዛቤ የያዙ የፓርቲ መሪዎች እየበረከቱ መምጣታቸው ሌላኛው ምክንያት ነው” ሲሉም ተናግረዋል።የመላው ኢትዮጵያ አንድነት ድርጅት(መኢአድ) የድርጅት ጉዳይ ኃላፊ አቶ መኮንን አደፍርስ እንዳሉት በሁሉም ክርክሮች የፖለቲካ ፓርቲዎች አማራጫቸውን በነፃነት አቅርበዋል።የምርጫ ሂደቱ አሳታፊና ዴሞክራሲያዊ ከመሆኑ ባሻገር መራጩ ህዝብ ስለሚመርጠው ፖለቲካ ፓርቲ ፖሊሲና ስትራቴጂ ጥልቅ ግንዛቤ እንዲኖረው ማድረጉን አስረድተዋል።“ምንም እንኳ ከ250 በላይ እጩዎችን አቅርበን 187 ብቻ ስለፀደቁ በዚያው ልክ የተሰጠን ሰዓት አነስተኛ ቢሆንም ባገኘነው አጭር ጊዜም ቢሆን አመርቂ ስራ ሰርተንበታል”ብለዋል።ፓርቲያቸው የመከራከሪያ አጀንዳዎች ባፀደቁበት ወቅት ተሳታፊ ባይሆንም የምርጫ ክርክር ሂደቱ 2002ቱ ጋር ሲነፃፀር የተሻለ መሆኑን የገለጹት ደግሞ የኢትዮጵያ ፌደራላዊ ዴሞክራሲያዊ አንድነት መድረክ (መድረክ) ምክትል ሊቀመንበር ዶክተር መረራ ጉዲና ናቸው።“በፓርቲዎች መካከል የተደረገው የኢኮኖሚ ፖሊሲ በተበታተነ መልኩ መደረግ አልነበረበትም፤ ምንም እንኳ ኢትዮጵያ የሰዓት ችግር ባይኖርባትም ለምርጫ ቅስቀሳ የተሰጠው ሰዓት ግን አጭር ነው” ነው ይላሉ።ሆኖም የዘንድሮው ምርጫ ክርክር እንደ 97ቱ ባይሆንም የአገሪቱን የዴሞክራሲ ስርዓት ግንባታ ከፍ በማድረግ ረገድ የጎላ ሚና እንዳለው ገልጸዋል።ኢህአዴግን በተመለከተ ማብራሪያ የሰጡት አቶ ጌታቸው ረዳ እንዳሉት ፓርቲው አማራጩን ለህዝብ አቅርቧል።በድምጽ መስጫው ዕለትም ህዝቦች በነቂስ ወጥተው እንዲመርጡና ምርጫው ነፃ፣ ሰላማዊና ፍትሃዊ ሆኖ እንዲጠናቀቅ ፓርቲው እያስተማረ ነው ብለዋል።ግንባት 16 ለሚካሄደው ጠቅላላ ምርጫ ሊካሄድ ዘጠኝ ቀናት ቀርተውታል።ፓርቲዎች በኢትዮጵያ ብሮድካስቲንግ ኮርፖሬሽን ሲያደርጉት የነበረውን የፖሊሲ ክርክር ዛሬ አጠናቀዋል።ግንቦት 13ም ጠቅላላ የምርጫ ቅስቀሳቸውን ያጠናቅቃሉ።እንደ ኢዜአ ዘገባ መራጮች ኢብኮን ጨምሮ በመገናኛ ብዙኃን እየተላለፉ ባሉት የምርጫ ክርክሮች የፓርቲዎች አማራጮች ለማወቅና የሚበጇቸውን ለመምረጥ እንዳስቻላቸው በመግለጽ ላይ ናቸው።